વરસાદમાં પાણી ભરાય એટલે રોડ કોન્ટ્રકટરોએ કેવું કામ કર્યું છે તેની કુદરતી રીતે ચકાસણી થઈ જાય છે. સરકારી કે મ્યુનિસીપલ ગુણવત્તા નિયંત્રણ વિભાગના અધિકારીઓ કે એમણે રોકેલા કન્સલ્ટન્ટશ્રીઓને જે ન દેખાયું હોય એ બધું વરસાદ દેખાડે છે. નાના નાના ખાડા, રખડતી કપચી, ટાયર ચાલવાની જગ્યાએ પેટા-નહેર, મોટા ખાડા, ખાબોચિયા, ગાબડાં, ભૂવા જેવી અનેક વિવિધતા ધરાવતી ક્ષતિઓ વાહનચાલકને ભૂમિગત કરવા સક્રિય થાય છે. લાવારસ, ભૂકંપ જેવી ઘટનાઓ કુદરતી રીતે થાય, પણ ચન્દ્ર પરથી જે દેખાય એવા ખાડાઓ સર્જવાનો શ્રેય તો કોન્ટ્રક્ટરોને જ આપવો પડે. એમાં અમે કોઈનું સાંભળવાના નથી. જોકે કોન્ટ્રાક્ટર વહેંચીને ખાવામાં માને એટલે એ આ શ્રેય પણ પાલિકા અધિકારીઓ સાથે વહેંચી લે તો કહેવાય નહી.